TLI-BLA วิ่งรับ “บอนด์ยีลด์” อายุ 2 ปี พุ่งทะลุ 4%
TLI-BLA วิ่ง! รับ “บอนด์ยีลด์” อายุ 2 ปี พุ่งทะลุ 4% หลังเฟดปรับขึ้นอัตราดอกเบี้ย 0.75% สู่ระดับ 3.00-3.25% พร้อมส่งสัญญาณว่าจะยังคงปรับขึ้นอัตราดอกเบี้ยต่อไปจนแตะระดับ 4.6% ในปี 66
TLI-BLA วิ่ง! รับ “บอนด์ยีลด์” อายุ 2 ปี พุ่งทะลุ 4% หลังเฟดปรับขึ้นอัตราดอกเบี้ย 0.75% สู่ระดับ 3.00-3.25% พร้อมส่งสัญญาณว่าจะยังคงปรับขึ้นอัตราดอกเบี้ยต่อไปจนแตะระดับ 4.6% ในปี 66
22 ก.ย. 2565

ผู้สื่อข่าวรายงานว่า วันนี้ (22 ก.ย. 65) ณ เวลา 9:48 น.ตามเวลาไทย อัตราผลตอบแทนพันธบัตรรัฐบาลอายุ 2 ปี อยู่ที่ระดับ 4.11% ซึ่งเป็นระดับสูงสุดนับตั้งแต่เดือนต.ค.2550 เพราะมีความอ่อนไหวต่อนโยบายการเงินของเฟด ส่วนอัตราผลตอบแทนพันธบัตรอายุ 10 ปี อยู่ที่ระดับ 3.55% และอัตราผลตอบแทนพันธบัตรรัฐบาลอายุ 30 ปี อยู่ที่ระดับ 3.51%
โดยเป็นผลจากคณะกรรมการกำหนดนโยบายการเงิน (FOMC) ของธนาคารกลางสหรัฐ (เฟด) มีมติปรับขึ้นอัตราดอกเบี้ยระยะสั้น 0.75% สู่ระดับ 3.00-3.25% ในการประชุมวันนี้ ตามที่ตลาดคาดการณ์ไว้
ทั้งนี้ เฟดได้ปรับขึ้นอัตราดอกเบี้ย 0.75% เป็นครั้งที่ 3 ติดต่อกัน ซึ่งถือเป็นการดำเนินการที่เข้มงวดที่สุดของเฟด นับตั้งแต่ที่เฟดกำหนดให้อัตราดอกเบี้ยระยะสั้นเป็นเครื่องมือสำคัญด้านนโยบายการเงินในปี 2533 ส่งผลให้อัตราดอกเบี้ยนโยบายในขณะนี้อยู่ที่ระดับ 3.00-3.25% ซึ่งเป็นระดับสูงสุดนับตั้งแต่ปี 2551
นอกจากนี้ เฟดส่งสัญญาณว่าจะยังคงปรับขึ้นอัตราดอกเบี้ยต่อไปจนแตะระดับ 4.6% ในปี 2566
อย่างไรก็ตามก่อนหน้า นายกรภัทร วรเชษฐ์ ผู้อำนวยการ ฝ่ายวิจัยและบริการการลงทุน บริษัทหลักทรัพย์ โนมูระ พัฒนสิน จำกัด (มหาชน) ได้มีการแนะนำในการลงทุนหุ้นธีมรับดอกเบี้ยขาขึ้น และพันธบัตรรัฐบาลสหรัฐ (บอนด์ยีลด์) โดยกลุ่มประกันชีวิตจะได้รับประโยชน์อย่างเช่น บริษัท ไทยประกันชีวิต จำกัด (มหาชน) หรือ TLI มีขนาดไซส์ที่ใหญ่ สามารถทำมาร์จิ้นได้ดีเป็นอันดับ 1 ในประเทศไทย และอันดับ 2 ของเอเชียได้  รวมถึง บริษัท กรุงเทพประกันชีวิต จำกัด (มหาชน) หรือ BLA
โดยล่าสุด ณ เวลา 10:05 น. ราคาหุ้น BLA อยู่ที่ระดับ 36 บาท บวก 0.50 บาท หรือ 1.41% สูงสุดที่ระดับ 36.25 บาท ต่ำสุดที่ระดับ 35.75 บาท ด้วยมูลค่าการซื้อขาย 48.72 ล้านบาท
ด้านราคาหุ้น TLI อยู่ที่ระดับ 17.50 บาท บวก 0.10 บาท หรือ 0.57% สูงสุดที่ระดับ 17.50 บาท ต่ำสุดที่ระดับ 17.40 บาท ด้วยมูลค่าการซื้อขาย 49.64 ล้านบาท